**מאידאולוגיה לפרקטיקות של צדק חברתי בכיתה, אצל מתכשרים להוראה כקריירה שניה**

**תקציר**

המורים הם המפתח לשינוי חינוכי וחברתי בזירת בית הספר וזאת הם עושים באמצעות תהליכי תכנון לימודים. מטרת מחקר זה הנה ללמוד אודות המניעים של פרחי הוראה שבחרו בחינוך כקריירה שניה, וכן על האופנים שבהם הם מבקשים לתרגם את תפיסותיהם לפרקטיקות בכיתה. נתוני המחקר מתבססים על עבודות מחקר וראיונות של 22 סטודנטים-מורים הלומדים בדגם הכשרה שעיקרו התנסות קלינית. מן הממצאים עולה כי שאיפתם היא להיטיב את מצבם החברתי והלימודי של ילדים באמצעות פרקטיקות של תיקון חברתי בנושאים: מיון ודיפרנציאציה, שיטות הוראה ולמידה, אקלים כיתה ויחסי מורה תלמיד, הערכת הישגי תלמידים וארגון סביבת למידה. אלו, בתנאים המתאימים עשויים לחולל שינוי משמעותי.

**מסגרת תיאורטית**

*מניעים של מתכשרים להוראה כקריירה שנייה*

מניעי הבחירה לעריכת הסבה מקצועית להוראה מעוררים עניין רב בקרב חוקרים (Lamport & Lee, 2011). בספרות המקצועית ניתן לאתר שלוש קבוצות עיקריות של מניעים לבחירה בהוראה כקריירה: א. מניעים אלטרואיסטים- המאופיינים בצורך לקדם ילדים ולתרום לשיפור פני החברה (Richardson & Watt, 2005; Theriot, 2007) . ב. מניעים אינטרינזיים- המבטאים צורך בהפקת תועלת רוחנית מהמקצוע, כגון הנאה, עניין, מימוש יצירתיות. ג. מניעים אקסטרינזיים- עוסקים בהפקת תועלת חומרית, כגון תנאי עבודה נוחים, בטחון תעסוקתי. במחקרה של ציימברס (Chambers, 2002) מצאה כי הסיבה העיקרית לבחירה בהוראה כקריירה שניה היא אלטרואיזם. נראה כי במאה ה - 21 מצביעים מחקרים על נטייה לבחור בהוראה כקריירה שניה בעקבות רצון להיטיב עם ילדים ובני נוער בהקשר חברתי רב-תרבותי (Wagner & Imanuel-Noy, 2014; Sinclair, 2008).

*המורה כמתכנן לימודים*

מניעים אלה משקפים את תפיסתם החינוכית של הסטודנטים-מורים והאידאולוגיות בהם מחזיקים מורים הנן המניע העיקרי ליצירת שינוי (Richardson, 1994). במחקר אשר בדק גישות של מורים לתהליכי תכנון לימודים מוצג רצף של שלוש אסטרטגיות, הממפה את מעורבותם בתהליך בין סביל לעצמאי: מורים 'מעבירי תכניות לימודים' ככתבם וכלשונם (Curriculum Transmitters); מורים כ'מפתחי תכניות לימודים', המתאימים את חומרי הלימוד לנסיבות ההוראה (Curriculum Developers ); מורים כ'יוצרי תכניות לימודים', (Curriculum Makers) (Shawer, 2010). תפיסה אחרת הרווחת בשנים האחרונות בתחום הכשרת המורים לתכנון לימודים היא התפיסה של 'המורה כחוקר'. על פי תפיסה זו המורה הנו איש מקצוע רפלקטיבי המתבונן וחושב על פעילויותיו ועבודתו, מתמודד עם קשיים ועמימות בסיטואציות מורכבות ומציע פתרונות בעקבות החשיבה הרפלקטיבית. המורה כחוקר מסוגל להכניס שינויים בעבודתו ולהעריכם בעצמו. גישה זו מוצאת את ביטויה בהנחיית מורים לבצע 'מחקר פעולה', אשר יאפשרו לו להתפתח מבחינה מקצועית, להבין את הפרקטיקה שלו, אבל גם לתרום ליצירת ידע (Zeichner & Noffke, 2001; סאלברג 2011). לצד זאת, יש הרואים בהכשרת המורים כמתכנני תכניות לימודים אמצעי העשוי לשמש גשר חשוב בין מדיניות החינוך ובין ההוראה בפועל, כך שעצמאותם המקצועית של המורים נשמרת. החוקרים גרימט וצ'ינרי (Grimmett & Chinnery, 2009) אף דורשים לחזק את מעמדם האוטונומי של המורים ועצמאותם הפדגוגית במרחב הפרקטי המוּנָע מתחושת השליחות המקצועית שלהם. כלומר, לשיתופם של המורים בתחום התכנון יש חלק מרכזי בהעצמתם המקצועית. בן-פרץ (1995) מציגה רצף אשר בקצהו האחד 'המורים כמפרשי תכניות לימודים'. היא משתמשת במושג "הפוטנציאל הקוריקולרי" כמבטא את יכולת הניתוח והפירוש של תכניות הלימודים. במקום האמצעי על הרצף של בן פרץ מצוי 'המורה כגשר בין מדיניות החינוך וההוראה בפועל'. בקצה הנגדי של הרצף מצויים ה'מורים כמבקרי תכניות לימודים למען צדק חברתי', קרי המורים הנם סוכני שינוי, אשר תפקידם לפעול באופן אקטיביסטי למען צדק חברתי. בזרם זה של 'התיאוריה הביקורתית' ניתן למצוא את ג'יירו (Giroux, 1989) ואפל (Apple, 1982) הרואים במערכת החינוך גורם המשמר מציאות פוליטית, חברתית, כלכלית ותרבותית בלתי שוויונית באמצעות המבנים המוסדיים ותוכנית הלימודים. בהתאם לגישה זו טוענת גם קוכרן-סמית (2008Cochran-Smith, ) כי הוראה והכשרת מורים הן פעולות פוליטיות ואידאולוגיות, אשר מעצם טבען כוללות רעיונות עקרונות ושימוש בכוח. למעשה, טוען ג'יירו (Giroux, 1988), כי מורים צריכים להיות "אינטלקטואלים משני מציאות". בפינלנד למשל, תכנון הקוריקולום הוא באחריותם של המורים, של בתי הספר ושל הרשויות המקומיות, ולא של המדינה. המורה הוא מומחה אוטונומי בהבניה של תכנית הלימודים, ללא תהליכי פיקוח (סאלברג, 2011).

*תכנון לימודים וצדק*

הנחת היסוד היא כי מערכת החינוך אמורה למלא תפקיד של סוכן צדק חברתי, המחלק את המשאבים על פי עקרונות הצדק: שוויון, צורך והוגנות. ואולם, בפועל, מערכת החינוך עשויה לקדם או לשמר מצב של אי שוויון בתוך כתלי בית הספר, על בסיס קבוצות אתניות, מעמד סוציו אקונומי, לאומיות, מגדר ועוד (Okin, 1989). בנוסף, גם כאשר קיימת הסכמה ביחס לעקרונות צדק המנחים את חלוקת המשאבים, אין זה מן ההכרח שהיחידים יחושו כי מתקיימת חלוקה הוגנת ולעיתים הם אף עשויים לחוש תחושה של אי צדק וקיפוח (Sabbagh & Biberman, 2014 ).

מבין המשאבים ברמת המאקרו (למשל הזכות לחינוך) והמיקרו (כמו מתן ציונים), ישנם כאלה שעליהם אין למורה אפשרות להשפיע וכאלו בהם יש למורה יכולת השפעה גבוהה. לדוגמא, בנושא הוראת התכנים שבתכנית הלימודים, יש הגורסים כי יישום תכנית הלימודים ההגמונית, פועלת לטובת הקבוצות המבוססות וכי במקום זאת, על המורה לעצב "תכנית לימודים צודקת" (Curricular Justice) (Connell, 1993). כך, על פי תפיסתם ובהתאם להקשר שבו הם פועלים, מורים עשויים לפתח פרקטיקות פדגוגיות לצורך השגת צדק חברתי (McDonough & Feinberg, 2003).

**מטרות המחקר**

מטרת מחקר זה הנה ללמוד אודות תפיסתם של מתכשרים להוראה כקריירה שניה, את מקומם בתהליכי תכנון לימודים, את פרשנותם את המציאות הבית ספרית והאופנים שבהם מתרגמים את אלו לפרקטיקות בכיתה.

**הקשר**

המחקר בוצע בהקשר של תפיסת 'מורה שני בכיתה', המתפתחת בעולם מזה כעשור, שמטרתה לשנות את הליך הכשרת המורים מתוך הנחה שהמוסדות האקדמיים להכשרת המורים צריכים להיות קשובים ורלבנטיים לצורכי המציאות החינוכית. בישראל התכנית מיושמת זו השנה השלישית. במודל זה הקרוי 'אקדמיה-כיתה', תהליכי ההכשרה הנם ממוקדי שדה, במסגרתם מגיעים הסטודנטים לשלושה ימי התנסות לבית הספר, מדי שבוע. אלה חוברים למורים וותיקים להוראה משותפת (Co-Teaching). הלימודים התיאורטיים מתקיימים באופן מרוכז בשבעה ימי לימוד מלאים הפזורים לאורך השנה ובלימוד עצמי מונחה.

**משתתפי המחקר**

שנה זו היתה השנייה בה יושם במכללת לוינסקי מודל השותפות 'אקדמיה-כיתה' במסגרת לימודי ה – M.Teach(תואר שני של הסבת אקדמאים להוראה). אוכלוסיית המחקר במכללה מונה כ-100 סטודנטים. נאספו נתונים באסטרטגיית דגימה מכוונת [purposeful sampling strategy] ((Merriam, 1998 של 22 סטודנטים שלמדו זו השנה הראשונה בהתמחות מתמטיקה לתלמידי על יסודי. הגיל הממוצע של הסטודנטים שהשתתפו במחקר הוא 34 שנים. סטודנטים אלו בחרו בהוראה כקריירה שנייה, לאחר שרכשו זה מכבר מקצוע אחר, ועסקו בו מספר שנים. הסטודנטים התנסו בשלושה בתי ספר שונים.

**מתודולוגיה**

תפיסת העולם שהנחתה בתהליך ניתוח הנתונים במחקר זה היא איכותנית, בדגש על ניתוח תוכן תמטי באופן אינדוקטיבי-קונסטרוקטיביסטי שישקף הבנה מפורטת של התפיסות והכוונות של האינפורמנטים (Cohen, Manion, & Morrison, 2011) . בוצע ניתוח תוכן נושאי של 22 עבודות מחקר סמינריוניות, שהגישו הסטודנטים במסגרת לימודיהם בקורס תכנון לימודים. הנחת היסוד היא כי כל מחקר הוא אקט פוליטי, כיוון שאינו רק משקף את המציאות, אלא משפיע ויוצר אותה, בין היתר בדרך של העברת ביקורת וקריאה לשינויה. עמדת החוקר ביחס למציאות הנתונה משפיעה על בחירת נושא המחקר ושאלותיו, על פרוצדורת המחקר והמילים שאותן בוחר החוקר לתאר את ממצאיו ומסקנותיו אשר אלו בתורן מבנות את המציאות (Ife, 1997). בטקסטים אלה של העבודות הסמינריוניות, בפרט של המבוא ותאור סוגית המחקר, ישנם ייצוגים שניתן לנתח כמו עמדות, נרטיבים, פרשנויות, רגשות, אמונות, תפיסות, זהויות, אידאולוגיות, הרגלים ופרקטיקות. שאלת מחקר של עבודה סמינריונית מייצגת את הסוגיה אותה חוקר הסטודנט. תהליך העיצוב של שאלת המחקר מייצג תפיסת עולם, דרכי חשיבה, המשגה תיאורטית שנרכשה על ידי הסטודנט החוקר וכמובן את האתגר אשר מעסיק אותו בתהליך החקר. יש לומר כי ניתן לסטודנטים טווח רחב של בחירה בנושא המחקר והכוונה מועטה. אובחנו ומופו הסוגיות המרכזיות העולות בהקשר של תכנון לימודים ובוצע ניתוח פרשני Charmaz, 2009)). בנוסף, לפי הצורך, בוצעו ראיונות, שמטרתם להעמיק את ההבנה ולתת תוקף לפרשנות.

**ממצאים ודיון**

לצורך הצגת הממצאים, נבחרו סטודנטים-מורים אשר הציגו תפיסת תפקיד של "אינטלקטואלים משני מציאות" (2008Cochran-Smith,), ואשר רואים את בית הספר כזירה לעשיית צדק חברתי, לדוגמא אמירות כגון "*בחרתי בחינוך כי הבנתי שברצוני לתרום לחברה. בחרתי במתמטיקה כי זהו מקצוע שמהווה סלקטור ומשמר מעמדי כוחות בחברה ובכוונתי לעבוד עם אוכלוסיה מוחלשת"*. עולה כי סטודנטים-מורים אלו מונעים מאידאולוגיות של אינדיבידואציה, הגורסות התאמה של החברה והתרבות לצרכיו ההתפתחותיים של היחיד בשונה מאידאולוגיות של אקולטורציה או סוציאליזציה (לם, 2000). לאור זאת, טבעי כי תשומת הלב בהתנסות המעשית מופנית לחשיפה ולזיהוי עוולות חינוכיות חברתיות, כמו למשל מנגנוני סלקציה "*ההפרדה גורמת לתלמידים להרגיש יותר "חלשים" ולהתאמץ פחות על מנת לעלות הקבצה"*, עוולות של הקצאה לא הוגנת של משאבים**,** לדוגמא *"שעות לימוד רבות מושקעות במתן שיעורים פרטניים במהלך שעות הלימוד ...בבית הספר בנו חדרים ייעודים בהם נלמדים וילמדו שיעורים פרטניים. לא ברור כיצד מקבלים החלטה מי מקבל שיעורים פרטניים ומה התדירות",* או המרדף אחר ציונים לדוגמא: *"הם מרגישים צורך להוכיח את עצמם מול חבריהם ומול המורים, ולכן הם מאד תחרותיים, הישגיים...כשהם מקבלים מבחן חזרה, הם אוהבים להשוות ציונים ולצחוק על התלמידים שלא הצליחו כמוהם".* הסטודנטים-מורים מבחינים במקרים בהם ההוראה אינה יעילה, לדוגמא ***"****בכיתה הזו ישנם תלמידים שעברית אינה שפת האם שלהם. המורה מלמדת חומר מסוים ולאחר מספר שיעורים היא בודקת ומגלה שהתלמידים לא מבינים את החומר שלימדה ואף לא יודעים להסביר מושגים בסיסיים שלימדה בנושא זה"*.

ואולם, במסגרת מחקרם בשדה ההתנסות, פיתחו הסטודנטים-מורים אסטרטגיות ופרקטיקות חינוכיות להתמודדות עם עוולות אלה. הניתוח התמטי הוליד את הקטגוריות האלו אשר עוסקות כולן בתיקון חברתי: (א) פרקטיקות הקשורות למיון ודיפרנציאציה*- "הכיתה מחולקת לשלוש הקבצות. כך המתמטיקה היא מפרידה, אני רוצה לצמצם פערים, אז נראה לי שדווקא מתמטיקה יכולה להיות כלי לצמצום".* (ב) פרקטיקות הקשורות לשיטות הוראה ולמידה- *"ילדים שונים צריכים דברים שונים, ולכן כל אחד צריך ללמוד בדרך אחרת";*  *"את הנושאים הנלמדים בצורה ויזואלית נרה כי התלמידים מבינים יותר ואף מצליחים להשתמש בידע מחוץ לכותלי בית הספר*". (ג)פרקטיקות הקשורות לאקלים כיתה ויחסי מורים – תלמידים- *"בין אם אני רוצה ובין אם לא, יש לי תחושה שאהיה מורה עם פחות דיסטנס ויותר יחס אישי". "עשו עליי (כשהייתי תלמידה) חרם כמה פעמים בבית הספר ואני יודעת מה זה כשמורה צריכה להתערב. זה התפקיד של המורה". (ד)* פרקטיקות הקשורות להערכת הישגי תלמידים- "הסטודנטים מורים ביקשו ללמוד כיצד להחיל הערכות הישגים המבוססות יותר על כללים מריטוקרטיים כגון תלמידאות *"כיוון שרמת הישגי התלמידים נמוכה מזו של בתי ספר אחרים, יש לשים דגש פחות על הישגיות ולהעניק משקל משמעותי יותר להתנהגות בכיתה ומאמץ". (ה)* פרקטיקות הקשורות לארגון סביבת הלמידה- "בבית ספר לילדי מהגרים לומד פילפוס. באחד הימים שכב על השולחן בשיעור. כשנשאל כיצד אפשר לעזור לו, טען שאין לו כלי כתיבה. ברגע שהצעתי לו עט (הסטודנט) במהירות יוצאת דופן הוא פתר את כל התרגילים שהמורה רשמה על הלוח ומיהר גם לפתור את שיעורי הבית. יש לו כישרון למתמטיקה, אבל פליפוס לא נחשב כאחד התלמידים הטובים. נראה שהוא זקוק לסביבת לימודים קצת אחרת, שבה יוכל לתרגל ולהכין שיעורי בית".

**מסקנות**

מיפוי האתגרים והפרקטיקות שעלו בעבודות המחקר של הלומדים להוראה כקריירה שנייה מצביע, כי בית הספר הנו זירה של צדק חלוקתי וחברתי בה מחולקים משאבים חינוכיים מגוונים ובעלי ערך. למניעי המורים בבחירת המקצוע, לתפיסות תפקידם בכלל ותפיסות הצדק של המורים בפרט, תפקיד מפתח ביישום עקרונות של צדק. הסטודנטים מתארים סוגיות מחקר ומנסחים שאלות מחקר, שעניינן רצון להבין כיצד ניתן להיטיב את מצבם החברתי והלימודי של ילדים ובני נוער בבית הספר. כנקודת מוצא להובלת שינוי, הם מתארים עוולות ממשיות המטרידות את מנוחתם, כפי שהם רואים ומפרשים אותן בשדה משך ימים ושעות רבות. לצדן, הם מביעים משאלה, לחקור וליישם פרקטיקות של תיקון חברתי.

ממצאים אלו עשויים לספק מידע לקובעי מדיניות בהקשר של תהליכי מיון מועמדים להוראה וכן למנהלי בתי ספר באשר לתרבות הארגונית הרצויה, כזו שתאפשר להם אוטונומיה רבה יותר בתכנון לימודים ובניהול כיתה. בזכות היכולת של הסטודנטים לראות את חצי הכוס הריקה למול הכוס המלאה, את הפער בין המצוי לבין הרצוי והראוי, יש מקום לאופטימיות. אולם מחקרים מראים כי לצד המסוגלות הגבוהה של סטודנטים-מורים אלה בתחום משימות ההוראה, קיימת תחושת מסוגלות נמוכה בתחום המעורבות וההשפעה בארגון (Wagner & Imanuel-Noy, 2014). לאור זאת, אם לא תתאפשר להם הגשמת האידאולוגיות, ימים יגידו כמה מהם יישארו במערכת החינוך ויובילו שינוים מערכתיים. על כן, כדאי לעקוב אחר בוגרים אלו במחקרי אורך.